Nege by Russiese skool doodgeskietDie Russiese owerhede Dinsdag buite Skool Nr. 175 in Kazan. (Foto: Roman Kruchinin / AFP) Minstens nege mense is dood tydens ’n skietery by ’n hoërskool in Rusland. Luidens plaaslike berigte het twee aanvallers Dinsdag by Skool Nr. 175 in Kazan, die hoofstad van die Russiese republiek Tatarstan, losgebrand. Minstens agt leerders en een onderwyser is doodgeskiet. ŉ Sewentienjarige aanvaller is intussen in hegtenis geneem terwyl die tweede aanvaller in die skoolgebou doodgeskiet is. Die president van die Republiek van Tatarstan, Rustam Minnikhanov, het reeds die skool besoek. In beeldmateriaal van die skool wat op die staatstelevisie uitgesaai is, kan gesien word hoe tientalle mense Dinsdag buite die skool saamdrom. Die plaaslike brandweerdiens en polisie is ook nog op die toneel. Die Russiese owerhede Dinsdag buite Skool Nr. 175 in Kazan. (Foto: Roman Kruchinin / AFP) “Ek was in die klas; ek het eers ŉ ontploffing gehoor en toe geweerskote,” het ŉ onderwyser aan die nuusagentskap TASS gesê. ŉ Ander bron wat deur die RIA Novosti-nuusagentskap aangehaal is, het gesê dat die persoon ŉ ontploffing gehoor het en rook uit die skoolgebou sien trek het. Rusland ondervind betreklik min skietvoorvalle by skole weens die gewoonlik streng sekuriteit by die land se onderwysinstellings en die feit dat dit moeilik is om ’n vuurwapen wettig te koop. Dit is wel moontlik om jaggewere in Rusland te registreer. ’n 19-jarige student het in November 2019 by sy kollege in die oostelike stad Blagoveshchensk losgebrand en een klasmaat doodgeskiet. Drie ander is gewond voordat die skieter homself om die lewe gebring het. ’n Gewapende tiener het ook in Oktober 2018 altesaam 20 mense by die Kerch- tegniese kollege in die Krim vermoor voordat hy homself ook om die lewe gebring het.